Ηράκλειο Αθλητική Ένωση

Η Αθλητική Ένωση Ηράκλειο είναι το παλαιότερο αθλητικό σωματείο στο Ηράκλειο Αττικής, με έτος ίδρυσης 30 Νοεμβρίου 1929 ως Γ.Σ. Ηρακλείου. Καλλιεργεί το ποδόσφαιρο ανδρών και έχει χρώματα μπλε, μαύρο  και λευκό.

 Προϊστορία 
Το 1929 ιδρύθηκε ο Γυμναστικός Σύλλογος Ηρακλείου, το πρώτο αθλητικό σωματείο στη συνοικία. Αναφέρεται πως το 1930 ο ποδοσφαιριστής του Ηρακλείου Αθηνών Ανδρέας Ανδρεάδης πήρε μεταγραφή για την ΑΕΚ.Ηλ. Λέκκα, "Η Εποποιία του ελληνικού ποδοσφαίρου", "Αθλητική Ηχώ", 25/7/1974.   Ακολούθησαν κι άλλοι σύλλογοι: ο Ερμής, ο Α.Ο.Π. Ηρακλείου, ο Αστέρας και ο Ηρακλής. Απο  το  1962  οι σύλλογοι αυτοί αγωνίζονταν στα τοπικά πρωταθλήματα της ΕΠΣΑ και έδιναν την ευκαιρία στους νέους της περιοχής να παίζουν ποδόσφαιρο.

 Ίδρυση – Πορεία 
Το 1996 ο Σύνδεσμος Παλαίμαχων Ποδοσφαιριστών Ηρακλείου πήρε την πρωτοβουλία και με τη βοήθεια του Δήμου και των τότε ποδοσφαιρικών παραγόντων πέτυχε τη συγχώνευση των σωματείων Γ.Σ. Ηρακλείου, Αστέρα Ηρακλείου και Ηρακλή Ηρακλείου σε μία ομάδα που ονομάστηκε "Ο.Φ. Ηρακλείου". Το 2001 ο ΟΦΗ μετονομάστηκε σε Αθλητική Ένωση "Ηράκλειο".

Ως το 2001 το Ηράκλειο αγωνιζόταν στο πρωτάθλημα της ΕΠΣΑ έχοντας περάσει από όλες τις κατηγορίες. Το 2001 κατάφερε για πρώτη φορά την άνοδο στη Δ΄ Εθνική, στην οποία αγωνίστηκε τέσσερις συνεχόμενες σεζόν: 2001-02 ως το 2004-05.

Από το 2005 η ομάδα αγωνίζεται στην Α΄ κατηγορία της ΕΠΣΑ. Εκτός από την ανδρική ομάδα, διατηρεί επίσης ομάδες εφήβων, παίδων, παμπαίδων και ακαδημίες (τζούνιορ).

 2011–2012 
Την σεζόν 2011-2012 το Ηράκλειο επιχείρησε κάτι που λίγοι σύλλογοι θα τολμούσαν. Άφησε τα "μεγάλα" μπάτζετ και τους ακριβοπληρωμένους παίκτες και ξεκίνησε να χτίζει μια ομάδα που θα είχε ως βάση παίκτες που προέρχονται από τις υποδομές της ομάδας. Έτσι μόνο με τις προσθήκες των Σπύρου Ζαμπαρά, Αντώνη Κωσταντινίδη και Γιώργου Λέκκα, αλλά και με τις επιστροφές των Παναγιώτη Χριστοδούλου και Παναγιώτη Περτσά έκανε πολύ καλή πορεία, τερματίζοντας στην τέταρτη θέση του βαθμολογικού πίνακα.

 2013–2014 
Την χρονιά 2013-14 το Ηράκλειο είχε μια αρκετά δύσκολη σεζόν γλιτώνοντας την ζώνη των μπαράζ υποβιβασμού στην Β’ ΕΠΣΑ, νικώντας την 30η αγωνιστική  τον Άγιαξ Ταύρου (5-0) και τερμάτισε στην 11η θέση με 42β. μπροστά από τον 12ο Γκυζιακό που ακολούθησε με 40β.  

Παρά την άσχημη αγωνιστική πορεία στο πρωτάθλημα η ομάδα έφτασε εκείνη την σεζόν στον τελικό του Κυπέλλου Ε.Π.Σ. Αθηνών για πρώτη φορά στην ιστορία της. Ο Αγώνας πραγματοποιήθηκε στο Γήπεδο Ριζούπολης και οι φίλαθλοι , οργανωμένοι και μη , του Ηρακλείου κατέκλεισαν την σκεπαστή κερκίδα του γηπέδου. Το τελικό αποτέλεσμα όμως δεν τους δικαίωσε αφού ο Πανερυθραϊκός κέρδισε τον αγώνα με 1-0.  

2014–2015 

Την επόμενη σεζόν το Ηράκλειο προχώρησε σε ριζικές αλλαγές στο ρόστερ του και με την προσθήκη ποιοτικών ποδοσφαιριστών αλλά πάντα με τα δικά του παιδιά στην πρώτη γραμμή έφτασε στην κατάκτηση του Πρωταθλήματος παίρνοντας παράλληλα και την άνοδο στην Γ Εθνική για 1η φορά στην ιστορία του. 

Πορεία στην Γ Εθνική  

Την σεζόν 2015-2016 το Ηράκλειο αγωνίστηκε στην Γ Εθνική για πρώτη φορά στην ιστορία του αλλά δεν κατάφερε να παραμείνει στην κατηγορία και υποβιβάστηκε ως 14ο σε σύνολο 16 ομάδων.  

Παρά τον υποβιβασμό του όμως το Ηράκλειο απέσπασε δύο ιστορικές ισοπαλίες στο γήπεδο του με αντιπάλους του δύο ομάδες που έχουν γράψει την δική τους μεγάλη ιστορία στο Ελληνικό ποδόσφαιρο. 

Πιο συγκεκριμένα πήρε λευκή ισοπαλία κόντρα στον Ο.Φ.Η. την 2η αγωνιστική και ισοπαλία 1-1 από τον Ιωνικό την 21η αγωνιστική ενώ ξεχώρισε και νίκη του με 3-1 εντός έδρας κόντρα στον ιστορικό Ατρόμητο Πειραιώς που έχει αγωνιστεί στην Α Εθνική. 

2016-2017 - έως σήμερα  

Από την επόμενη σεζόν της Γ Εθνικής μέχρι και την τρέχουσα αγωνιστική περίοδο 2025-2026 το Ηράκλειο αγωνίζεται στην Α Κατηγορία της Ε.Π.Σ. Αθηνών χωρίς να έχει βλέψεις ανόδου αλλά και χωρίς να έχει απειληθεί ποτέ με υποβιβασμό.  

 Στην Δ΄ Εθνική 
 2001-02 (1ος όμιλος): 8η θέση/16 ομ., 41 β. (48-39).
 2002-03 (8ος όμιλος): 5η θέση/15 ομ., 44 β. (60-35).
 2003-04 (8ος όμιλος): 8η θέση/16 ομ., 44 β. (39-34).
 2004-05 (9ος όμιλος): 14η θέση/16 ομ., 31 β. (28-44), υποβιβάστηκε.

 Στην Γ΄ Εθνική 
 2015-16 (4ος όμιλος): 14η θέση/16 ομ., 26 β. (41-55), υποβιβάστηκε.

 Γήπεδο 

Ως έδρα το Ηράκλειο χρησιμοποιεί το "Γήπεδο Ηρακλείου", στον Πράσινο Λόφο, ένα σύγχρονο ποδοσφαιρικό γήπεδο 1.650 θέσεων με μία σκεπαστή κερκίδα, το οποίο αποτελεί την αθλητική κυψέλη της πόλης.

 Φίλαθλοι / οπαδοί 
Το Ηράκλειο είχε πάντα την υποστήριξη της τοπικής κοινωνίας ενώ δεν έχει λείψει από την ομάδα και το οργανωμένο κομμάτι της κερκίδας. Πιο συγκεκριμένα οι οργανωμένοι οπαδοί του Ηρακλείου πιο γνωστοί και ως Blue Terror βρίσκονταν ανελλιπώς δίπλα στην ομάδα για πάνω από 20 χρόνια, μέχρι το 2023 που ανέστειλαν την δράση τους λόγω διαφωνιών με την διοίκηση, οι οποίες δημιουργήθηκαν έπειτα από σύλληψη των οργανωμένων πριν από παιχνίδι με την τοπική αντίπαλο, Νέα Ιωνία.

 Παραπομπές 


 Εξωτερικοί σύνδεσμοι 
 Η Α.Ε. Ηράκλειο στην Ε.Π.Σ. Αθηνών
 Πρώην επίσημος ιστότοπος της Α.Ε. Ηράκλειο

Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1929
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1929